Document ID: 31982D0923

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 17ης Δεκεμβρίου 1982
σχετικά με τις εγκαταστάσεις της δημοκρατίας της Γουατεμάλας από τις οποίες μπορούν τα Κράτη μέλη να επιτρέψουν την εισαγωγή νωπών κρεάτων
(82/923/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και του υγειονομικού ελέγχου κατά την εισαγωγή των βοοειδών και χοιροειδών ζώων και των νωπών κρεάτων προελεύσεως τρίτων χωρών (1), και ιδίως το άρθρο 4 παράγραφος 1 και το άρθρο 18 παράγραφος 1 υπό α και β,
Εκτιμώντας:
ότι, για να μπορούν να έχουν άδεια να εξάγουν νωπά κρέατα στην Κοινότητα, οι εγκαταστάσεις που βρίσκονται στις τρίτες χώρες πρέπει να ανταποκρίνονται στους γενικούς και ειδικούς όρους που καθορίζονται από την οδηγία 72/462/ΕΟΚ του Συμβουλίου ·
ότι η Γουατεμάλα διαβίβασε, σύμφωνα με το άρθρο 4 παράγραφος 3 της ανωτέρω οδηγίας, πίνακα των εγκεκριμένων εγκαταστάσεων για εξαγωγές στην Ευρωπαϊκή Οικονομική Κοινότητα·
ότι η περίπτωση των εγκαταστάσεων αυτών όπως έδειξε επιτόπιος κοινοτικός έλεγχος πρέπει ακόμη να επανεξεταστεί με βάση τις συμπληρωματικές πληροφορίες σχετικά με το επίπεδο υγιεινής τους και με τις δυνατότητες ταχείας προσαρμογής τους στην κοινοτική ρύθμιση·
ότι, εν τώ μεταξύ, για να μη διακοπούν απότομα τα ρεύματα των συναλλαγών που υπάρχουν, οι εγκαταστάσεις αυτές μπορούν να γίνουν δεκτές προσωρινά και να έχουν τη δυνατότητα να συνεχίσουν τις εξαγωγές των νωπών κρεάτων στα Κράτη μέλη που είναι διατεθειμένα να τα δεχτούν·
ότι συντρέχει λόγος, κατά συνέπεια, να επανεξεταστεί η παρούσα απόφαση και στην ανάγκη να τροποποιηθεί, σε συνάρτηση με τις πρωτοβουλίες που έχουν ληφθεί για το σκοπό αυτό και τις βελτιώσεις που έχουν πραγματοποιηθεί·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Υπό την επιφύλαξη των διατάξεων της παραγράφου 2, τα Κράτη μέλη απαγορεύουν την εισαγωγή των νωπών κρεάτων που προέρχονται από τις εγκαταστάσεις της Γουατεμάλας.
2. Τα Κράτη μέλη μπορούν να συνεχίσουν να επιτρέπουν, μέχρι τις 31 Ιουλίου 1983, τις εισαγωγές νωπών κρεάτων που προέρχονται από εγκαταστάσεις που προτείνονται επίσημα από τις αρχές της Γουατεμάλας την 1η Φεβρουαρίου 1982 κατ' εφαρμογή του άρθρου 4 παράγραφος 3 της οδηγίας 72/462/ΕΟΚ εκτός αν έχει ληφθεί γι' αυτές αντίθετη απόφαση, σύμφωνα με το άρθρο 4 παράγραφος 1 της οδηγίας που αναφέρθηκε προηγουμένως, πριν από την 1η Αυγούστου 1983. Η κατάσταση των εγκαταστάσεων αυτών ανακοινώνεται στα Κράτη μέλη.
Άρθρο 2
Η παρούσα απόφαση αρχίζει να εφαρμόζεται την 1η Ιανουαρίου 1983.
Άρθρο 3
Η παρούσα απόφαση επανεξετάζεται και ενδεχομένως τροποποιείται πριν από την 1η Μαΐου 1983.
Άρθρο 4
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, στις 17 Δεκεμβρίου 1982.

Labels: 3
18
17